Ylen radiotoimittaja Perttu Häkkinen on kuollut.

Häkkinen oli syntynyt vuonna 1979. Hän kuoli sunnuntain vastaisena yönä tapaturmassa.

Ylellä Häkkinen työskenteli muun muassa Yle Puheella ja YleX-kanavalla.

Yle Puheella Häkkisen esimiehenä toiminut Jani Kortti luonnehtii Häkkistä ainutlaatuiseksi puheradion tekijäksi Suomessa.

– Tässä lähti nyt iso määrä tietyn alan osaamista. Häkkisen yleissivistys, hauskuus ja analyyttisyys tekivät kuulijoihin vaikutuksen.

Häkkisellä oli Kortin mukaan kyky ammentaa myös ihmisyyden ja elämän nurjalta puolelta.

– Häkkinen sai erityisesti kiitosta siitä, millä tavoin hän osasi kohdella haastatteluissaan erilaisia ideologioita ja ajatuksia tasavertaisesti, Kortti kertoo.

Häkkisen ohjelma tavoitti nopeasti vannoutuneen yleisönsä. Tiistaina Häkkisen ohjelmalla olisi alkanut uusi syyskausi.

Yle Puheessa järjestetään maanantaina hiljainen hetki Häkkisen poismenon muistoksi, kertoo ohjelmapäällikkö Olli Junes. Suunnitteilla on myös radio-ohjelmaa hänen muistonsa kunnioittamiseksi.

Häkkinen oli myös muusikko, kolumnisti ja kirjailija

39-vuotiaana kuollut Häkkinen oli tunnettu myös musiikkipiireissä. Hän perusti vuonna 1998 elektronisen musiikin yhtye Imatran Voiman yhdessä Jaakko Kestilän kanssa. Hän on käyttänyt muusikkona taiteilijanimeä Randy Barracuda.

Yhtye esiintyi viimeisen kerran perjantaina Flow-festivaaleilla Helsingissä.

Häkkinen ehti työskennellä uransa aikana myös muun muassa musiikkilehti Rumbassa ja Helsingin Sanomissa sekä juontajana Radio Helsingissä ja Bassoradiossa. Häkkinen on kirjoittanut myös dokumenttiromaanin nimeltä _Hukkumine_n ja ollut toisena kirjoittajana _Valonkantajat: Välähdyksiä suomalaisesta salatieteestä -_teoksessa.

Lue lisää:

Yle Puhe: Perttu Häkkinen

Yle Uutiset Uusimaa: Laajasalon värikäs rikoshistoria ei jätä Perttu Häkkistä rauhaan